Az affektív temperamentumok és az artériás érfalmerevségi index kapcsolata krónikus hypertoniás betegekben
Authors: Gyöngyösi Helga , Kőrösi Beáta Zita , Batta Dóra , László Andrea , Nemcsik-Bencze Zsófia , Gonda Xénia , Rihmer Zoltán , Cseprekál Orsolya , Tislér András , Nemcsik János 
Published: November 2022

Összefoglaló.
Bevezetés: Az affektív temperamentumok (depresszív, cyclothym,
hyperthym, ingerlékeny, szorongó) a személyiségnek olyan genetikailag
meghatározott, felnőttkorban stabil részei, amelyekkel jellemezhetők a
környezeti ingerekre adott érzelmi válaszok. Az artériás érfalmerevségi index
megmutatja, hogy az adott egyénnek a valóságban mért és az elvárt
pulzushullám-terjedési sebessége (PWV) milyen arányban áll egymással; pozitív
értéke számít kórosnak. Célkitűzés: Célunk az volt, hogy az
affektív temperamentumok kapcsolatát vizsgáljuk az artériás érfalmerevségi
indexszel krónikus hypertoniás betegekben. Módszer: A bevont
betegeknél tonometriás eszközzel (PulsePen) mértük a carotis–femoralis PWV-t,
mely az artériás érfalmerevség legelfogadottabb markere. Az artériás
érfalmerevségi indexet a mért és az elvárt PWV arányában határoztuk meg. Az
affektív temperamentumokat a Temperament Evaluation of Memphis, Pisa, Paris, and
San Diego Autoquestionnaire kérdőív (TEMPS-A) segítségével objektivizáltuk.
Eredmények: Vizsgálatunkba 185 beteget vontunk be,
életkoruk 61,6 (49,5–69,8) év volt. Kortól, nemtől, diabetestől,
alkoholfogyasztástól, dohányzástól, BMI-től, systolés vérnyomástól,
összkoleszterinszinttől és GFR-től független kapcsolatot találtunk az artériás
érfalmerevségi index és a depresszív (B = 0,009, 95% CI: 0,002–0,017, p =
0,018), a cyclothym (B = 0,009, 95% CI: 0,002–0,016, p = 0,012), az ingerlékeny
(B = 0,013, 95% CI: 0,005–0,021, p<0,001) és a szorongó (B = 0,008, 95% CI:
0,003–0,013, p<0,001) temperamentum között. Következtetés:
Újabb kapcsolatot sikerült kimutatni egy cardiovascularis rizikót jelző
paraméter és az affektív temperamentumok között, ami megerősíti ezen
személyiségjegyek meghatározásának jelentőségét cardiovascularis prevenciós
szempontból is az ismert pszichopatológiai vonatkozások mellett. Orv Hetil.
2022; 163(8): 312–318.

Summary.
Introduction: Affective temperaments (depressive, anxious,
cyclothymic, hyperthymic, irritable) are genetically determined, adult-stable
parts of the personality that characterize emotional responses to environmental
stimuli. The arterial stiffness index demonstrates the ratio of the actually
measured and expected pulse wave velocity (PWV) of a given individual. The
positive value is considered to be abnormal. Objective: The aim
of this study was to investigate the relationship between affective temperaments
and arterial stiffness index in chronic hypertensive patients.
Method: Carotid-femoral PWV, the most accepted marker of
arterial stiffness, was measured using a tonometric device (PulsePen). The
arterial stiffness index was determined as the ratio of measured and expected
PWVs. Affective temperaments were evaluated by the Temperament Evaluation of
Memphis, Pisa, Paris, and San Diego Autoquestionnaire (TEMPS-A).
Results: The study included 185 patients, with a mean age
of 61.6 (49.5–69.8) years. We found association between arterial stiffness index
and depressive (B = 0.009, 95% CI: 0.009–0.017, p = 0.018), cyclothymic (B =
0.009, 95% CI: 0.002–0.016, p = 0.012), irritable (B = 0.013, 95% CI:
0.005–0.021, p = 0.001), and anxious (B = 0.008, 95% CI: 0.003–0.013, p = 0.001)
temperaments independent of age, sex, diabetes, alcohol consumption, smoking,
BMI, systolic blood pressure, total cholesterol, and GFR.
Conclusion: An additional relationship between a
cardiovascular risk measure and affective temperaments has been demonstrated,
confirming the importance of determining these personality traits aiming
cardiovascular prevention in addition to their known psychopathological aspects.
Orv Hetil. 2022; 163(8): 312–318.